text: Cil li va querre, si li a aporté.
   Quant il le tint, s’en loa Damedé.
   Tout i escrit quanqu’ il a manouvré,
   Et çou i mist de quels parens il ert,
   Com s’en ala en Ausi la cité,
   Et com l’imaige fist Dius pour lui parler,
   Et pour l’ounour dont le vaut encombrer
   S’en rafui en Roume la cité;
   Sen boin serjant n’i vaut mie oublier,
   Que mieus l’en sot quant tant jour l’a gardé.
   Les lui le tint, ne vaut pas demoustrer,
   C’om ne l’ counoisse dusqu’il s’en soit alés.
   Car ainc n’ama loenge seculer.
   Sa fin aproce, li cors est agrevés;
   PageV01P248
   Droit entour none s’acoise de parler.
   En es le jour que il dut devier,
   «Diu consumate» em prist a apeler.
   Onques nus hom ne l'oi d' el parler.
   En la semainne que il s’en dut aler
   Vint une vois trois fois en la cité
   Fors del sacraire par commandement Dé,
   Por son ami qu'il en voloit mener:
   Preste est la gloire u il porra entrer.
   Cel jour a dit: «Car querés l'oume Dé.»
  